**PREDKLADACIA SPRÁVA**

Slovenská republika ako zmluvná strana medzinárodných ľudskoprávnych dohovorov pravidelne predkladá správy o plnení záväzkov, ktoré z nich vyplývajú. V zmysle článku 16 Medzinárodného paktu o hospodárskych, sociálnych a kultúrnych právach (ďalej len „pakt“) vyplýva Slovenskej republike záväzok predkladať Výboru OSN pre hospodárske, sociálne a kultúrne práva (ďalej len „výbor“) správy o prijatých opatreniach a o pokroku dosiahnutom pri dodržiavaní práv uznaných v tomto pakte.

Na rokovanie vlády Slovenskej republiky sa preto predkladá tretia periodická správa Slovenskej republiky k paktu, ktorú spracovalo Ministerstvo zahraničných vecí a európskych záležitostí Slovenskej republiky na základe podkladov vecne príslušných orgánov štátnej správy a na základe príslušných usmernení OSN pre vypracovanie periodických správ. V zmysle rezolúcie Valného zhromaždenia OSN č. A/RES/68/268 z 9. apríla 2014 má mať správa maximálny rozsah 21 200 slov.

Tretia periodická správa informuje o konkrétnych krokoch vlády Slovenskej republiky prijatých v oblasti hospodárskych, sociálnych a kultúrnych práv po prerokovaní druhej periodickej správy Slovenskej republiky výborom v máji 2012 s cieľom zlepšovať úroveň ich ochrany a podpory. Informácie obsiahnuté v tretej periodickej správe reflektujú aj záverečné odporúčania výboru z 8. júna 2012, ktoré boli adresované Slovenskej republike. Vláda SR 3. júla 2013 prerokovala a schválila materiál o posudzovaní druhej periodickej správy vo výbore obsahujúci aj stanoviská zodpovedných subjektov za realizáciu odporúčaní výboru.

Pred predložením materiálu na rokovanie vlády Slovenskej republiky bola správa prerokovaná v Rade vlády Slovenskej republiky pre ľudské práva, národnostné menšiny a rodovú rovnosť a v Hospodárskej a sociálnej rade vlády Slovenskej republiky. Po schválení vo vláde Slovenskej republiky bude správa postúpená výboru, čím sa splní priebežná povinnosť informovania o úrovni implementácie paktu zo strany Slovenskej republiky za roky 2012 až 2016.

Materiál bol upravený v zmysle pripomienok vznesených počas medzirezortného pripomienkového konania, ktoré bolo ukončené 4. mája 2017.

Vychádzajúc zo znenia čl. 6.1 Jednotnej metodiky na posudzovanie vybraných vplyvov schválenej uznesením vlády Slovenskej republiky č. 24 zo 14. januára 2015 v znení uznesenia vlády Slovenskej republiky č. 513 zo 16. septembra 2015, materiál nebolo potrebné predložiť do predbežného pripomienkového konania, nakoľko ide o materiál, ktorý nemá žiaden z vybraných vplyvov (t. j. vplyv na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyv na informatizáciu spoločnosti).